Agents i comandaments de la Policia Local de Burjassot celebren el seu dia amb el lliurament de medalles i distincions
2025-07-24

La plantilla de la Policia Local de Burjassot celebrarà el seu dia divendres que ve 14 de novembre. Una jornada festiva en la qual agents i comandaments, a més d’entitats externes que cada any ajuden en el desenvolupament del seu treball a la Policia Local, rebran un merescut homenatge en forma de medalla i de plaques commemoratives de l’acte.

Acompanyaran en aquest acte als guardonats no solament els seus familiars i amics sinó també l’alcalde de Burjassot, Rafa García, el regidor de Policia i Seguretat Ciutadana, Manuel Pérez Menero, i diferents representants municipals; un acte que tindrà lloc a les 13 hores en el Saló de Plens de l’Ajuntament de Burjassot.

En primer lloc es farà lliurament de les distincions, en forma de placa, a les persones i entitats que s’han significat per la seua col·laboració amb la Policia Local. És el cas de Silvia Cerezo i Pau Carrascosa, terapeuta i treballadora social, respectivament, del servei de neurorehabilitació de l’Hospital València al Mar, per la seua col·laboració en les classes d’Educació Vial que els agents desenvolupen en els IES de Burjassot. També rebran la distinció el professor José Vicente Esteve i el director de Seguretat, Emilio Serrano Haro. Finalment, seran distingits també el Departament de Comunicació de l’Ajuntament de Burjassot-IMCJB, el Centre Ocupacional Los Silos, l’Associació Cultural Ferroviària, que enguany compleix el seu vintè aniversari, i l’entitat Amics de Sant Roc.

Rebran la Medalla de la Creu al mèrit Policial amb distintiu blau per la seua col·laboració amb la Policia Local de Burjassot Jesús del Moral Chust, voluntari col·laborador de la Policia Local, l’alferes i comandant del lloc de la Guàrdia Civil de Montcada, Marcelino Díaz Fernández, l’Intendent General de la Policia Local de València, José Serrano Julián i el capità de navili, Comandant naval de València, Bartolomé Cánovas Sánchez.

En el cas dels agents i comandaments de la Policia Local de Burjassot que rebran també la citada medalla, pel seu constant lliurament i dedicació diària en el compliment dels seus deures, les medalles han recaigut enguany en els agents José Vicente Calabuig, David Oller, David Castañer i Ángel Ruiz Calleja i en l’oficial José Francisco Sáez Estarlich.

Finalment, es farà lliurament de la Medalla de la Creu al mèrit Policial amb distintiu roig a l’oficial David González Martínez per la seua intervenció en un incendi ocorregut en un habitatge del municipi, ja que gràcies a la seua intervenció, en la qual va exposar la seua pròpia vida, es va evitar que hi haguera més víctimes.

Després de l’acte de lliurament de les distincions i medalles tindrà lloc, en la Plaça de l’Ajuntament, una exhibició de la Unitat Canina (URCO) de la Policia Local de Burjassot.